|  |  |  |  |
| --- | --- | --- | --- |
| Jelgava, | 04.09.2024. | Nr. | 4.3.-17.2/81 |

|  |  |  |  |
| --- | --- | --- | --- |
| Uz | 08.08.2024. | Nr. | 1.1.-5/242e |

Latvijas valsts mežzinātnes institūta “Silava”

direktora vietniekam Ansim Actiņam

e-pasts: inst@silava.lv

Informācijai:

Latvijas valsts mežzinātnes institūta “Silava”

Zinātniskās padomes priekšsēdētājam Ārim Jansonam

e-pasts: inst@silava.lv

LBTU Padomei

e-pasts: padome@lbtu.lv

***Atbilde uz 08.08.2024. vēstuli Nr. 1.1.-5/242e***

Latvijas Biozinātņu un tehnoloģiju universitāte (LBTU) ir izskatījusi 2024. gada 8. augusta Latvijas Valsts mežzinātnes institūta “Silava” (LVMI Silava) direktora un direktora vietnieka parakstīto vēstuli Nr. 1.1.-5/242e “*Par ētiku*”.

Ar mērķi neradīt interešu konfliktu, tas ir, novērst situāciju, ka LBTU 2024. gada 17. jūlija rekomendējošo vēstuli Nr. 4.3.-17.2/75 vērtē persona, par kuru tajā sniegtas rekomendācijas, LBTU to nosūtīja LVMI Silava vienam no vēstules parakstītājam – LVMI Silava direktora vietniekam Ansim Actiņam un informācijai - zinātniskās padomes priekšsēdētājam Ārim Jansonam. LBTU šobrīd nav īsti skaidrs, kas LVMI Silava vārdā vērtējis LBTU 2024. gada 17. jūlija vēstulē Nr. 4.3.-17.2/75 norādīto informāciju. Tā pat nav skaidrs vai ar 2024. gada 8. augusta vēstuli Nr. 1.1.-5/242e informāciju pieprasa LVMI Silava, kā iestāde, vai LBTU Meža un vides zinātņu fakultātes maģistra studiju programmas Mežzinātne maģistra eksāmenu komisijas loceklis un persona, par kuru LBTU sniegusi rekomendācijas, Jurģis Jansons.

LBTU uzsver, ka 2024. gada 10. jūlija LBTU Ētikas komisijas lēmums Nr. 4.3.-17.2/73 un 2024. gada 17. jūlija LBTU rektores vēstule Nr. 4.3.-17.2/75, nav attiecināma uz LVMI Silava kā uz iestādi - atvasinātu publisku personu, zinātnisko institūciju, bet gan tajā tās koleģiālās pārvaldes institūcijas vadītājam lūgts pieņemt vai atteikties pieņemt konkrētus lēmumus par diviem šīs institūcijas darbiniekiem, daļā par turpmāku iespēju viņiem pārstāvēt LVMI Silava LBTU studiju noslēguma pārbaudījumu vērtēšanas komisijā.

Neskatoties uz minētajām neskaidrībām, un to, ka informāciju lūgusi atvasināta publiska persona, zinātniskā institūcija LVMI Silava, informāciju par daļu no 2024. gada 8. augusta vēstulē Nr. 1.1.-5/242e lūgtā LBTU sniedz LVMI Silava direktora vietniekam Ansim Actiņam un par to informē tās zinātniskās padomes priekšsēdētāju Āri Jansonu.

LBTU Ētikas komisija ir pastāvīga, neatkarīga institūcija, kas darbojas saskaņā ar LBTU Satversmi, LBTU Ētikas kodeksu, citiem spēkā esošajiem Latvijas Republikas normatīvajiem aktiem. LBTU Ētikas komisija ir izveidota, lai LBTU veicinātu ētikas normu ievērošanu un korektumu saskarsmē un komunikācijā. LBTU Ētikas komisija pieņem lēmumu ar ieteikuma raksturu. LBTU Ētikas komisijas nolikumā ir definētas tās tiesības sūdzības izskatīšanā, tai skaitā tiesības uzklausīt gan sūdzības iesniedzēju, gan personu, par kuru sūdzība iesniegta, bet tas nav noteikts kā pienākums. 2024. gada 10. jūlija LBTU Ētikas komisijas lēmumā Nr. 4.3.-17.2/73 ir precīzi atspoguļota LBTU studējošo ziņojuma izskatīšanas procedūra.

LBTU rektors atturas no darbībām, kuru dēļ iestādes godprātība, objektivitāte vai neitralitāte varētu tikt apšaubīta, kā arī nepieļauj nonākšanu interešu konfliktā, un neiejaucas LBTU Ētikas komisijas darbībā. Ievērojot minēto, LBTU rektore nevērtē LBTU Ētikas komisijas sūdzības izskatīšanas un lēmuma pieņemšanas procedūru.

LBTU Ētikas komisija savu 2024. gada 10. jūlija rekomendējošo lēmumu Nr. 4.3.-17.2/73 nosūtīja LBTU rektorei un ziņojuma iesniedzējiem, nepieļaujot tā publisku izplatīšanu.

Saņemot LBTU Ētikas komisijas 2024. gada 10. jūlija lēmumu Nr. 4.3.-17.2/73 un ievērojot tajā ietverto rekomendāciju, LBTU rektore 2024. gada 17. jūlijā ar vēstuli Nr. 4.3.-17.2/75 par LBTU Ētikas komisijas lēmumu informēja LVMI Silava zinātniskās padomes priekšsēdētāju – LVMI Silava koleģiālās lēmējinstitūcijas vadītāju - un izteica LBTU Ētikas komisijas ieteikto rekomendāciju – turpmāk, saņemot no LBTU iesniegumu par LVMI Silava pārstāvju deleģēšanu darbam studiju noslēguma pārbaudījumu vērtēšanas komisijā, neiekļaut deleģēto pārstāvju sarakstā Robertu Matisonu un Jurģi Jansonu. Vēstulē minētais ir ar rekomendējošu raksturu: “LBTU lūdz…”, kas neuzliek konkrētu un saistošu pienākumu LVMI Silava, turpmāk lemjot par pārstāvju deleģēšanu darbam LBTU studiju noslēguma pārbaudījumu vērtēšanas komisijā, neiekļaut tajā Robertu Matisonu un Jurģi Jansonu.

LBTU noraida LVMI Silava apgalvojumu, ka informācijas par LBTU Ētikas komisijas 2024. gada 10. jūlija lēmumu Nr. 4.3.-17.2/73 nosūtīšana LBTU Padomei vērtējama, kā tās publiska izplatīšana un kā goda un cieņas aizskārums.

LBTU Padome ir LBTU sastāvdaļa - augstskolas augstākā lēmējinstitūcija, un tā nav vērtējama kā trešā, ar konkrēto ziņojumu nesaistīta persona. LBTU Padome ir atbildīga par LBTU stratēģisko mērķu sasniegšanu, tai skaitā kvalitatīvas augstākās izglītības iegūšanu. LBTU Padome arī savā darbībā ievēro ētikas normas un tās ir publiski pieejamas mājaslapā sadaļā → Par mums → LBTU Padome → LBTU Padomes ētikas kodekss. Informācijas apmaiņa starp LBTU rektori un LBTU Padomi ir normāls darba process, īpaši aktuālu un svarīgu jautājumu risināšanā.

Turklāt, LBTU norāda, ka LVMI Silava 2024. gada 26. marta vēstules Nr. 1.1.-5/159e *Par pārstāvju deleģēšanu studiju noslēguma pārbaudījumiem*, kopiju ir nosūtījusi LBTU Padomei, līdz ar to LVMI Silava pati bija informējusi LBTU Padomi par tās pārstāvjiem LBTU studiju noslēguma pārbaudījumu vērtēšanas komisijā.

LVMI Silava, 2024. gada 8. augusta vēstuli Nr. 1.1.-5/242e un tās pielikumus, nosūtot zināšanai LBTU mežzinātnes valsts pārbaudījumu komisiju darba iesaistītajām organizācijām, pati to darījusi publiski zināmu organizācijām un to pārstāvjiem, kas tieši nav saistīti ar konkrētā ziņojuma izskatīšanu.

Neatkarīgi no tā vai LVMI Silava pārstāvji darbam noslēguma pārbaudījumu vērtēšanas komisijā, bija iepazīstināti ar LBTU iekšējiem normatīvajiem aktiem, īpaši ar LBTU Ētikas kodeksu, tiem, kā LVMI Silava, kas arī ir atvasināta publiska persona, darbiniekiem ir saistoši 2018. gada 21. novembra Ministru kabineta noteikumi Nr. 1 *Valsts pārvaldes vērtības un ētikas pamatprincipi*, kas nosaka nodarbinātajiem vērtības un ētikas pamatprincipus – godprātība, atbildība, cieņpilna izturēšanās un citi – kuri ievērojami gan darba vietā, gan ārpus amata vai darba pienākumu pildīšanas.

LVMI Silava 2024. gada 8. augusta vēstules Nr. 1.1.-5/242e sākumā atsaucas uz 2013. gada 19. marta LVMI Silava un toreizējās Latvijas Lauksaimniecības universitātes Sadarbības memorandu “Par sadarbību Latvijas meža nozares augstākās izglītības un mežzinātnes attīstībā”, tomēr vēstules turpinājumā norāda, ka Latvijas un starptautiskajā zinātnes publiskā finansējuma telpā tās ir konkurējošas iestādes, šo apgalvojumu sasaistot ar informācijas pieprasījumu par LBTU Ētikas komisijas personālsastāvu iespējama interešu konflikta kontekstā. LBTU, pirmkārt, norāda, ka informācija par iestādes Ētikas komisijas sastāvu nav obligāti publicējamā informācija, atbilstoši 2020. gada 14. jūlija Ministru kabineta noteikumiem Nr. 445 *Kārtība, kādā iestādes ievieto informāciju internetā*, otrkārt, LBTU Ētikas komisijas viens no darbības pamatprincipiem ir interešu konflikta nepieļaujamība. LBTU uzticas saviem darbiniekiem, īpaši tās koleģiālajās institūcijās ievēlētajiem vai ieceltajiem, un paļaujas, ka tie savus pienākumus pilda atbildīgi un rūpīgi, apzinoties, ka ar savu darbību ietekmē kopīgo LBTU darba rezultātu, tai skaitā nepieļauj nonākšanu interešu konflikta situācijā.

Neskatoties uz situāciju, kas izveidojusies, 2024. gada 10. jūlija LBTU Ētikas komisijas lēmuma 4.3.-17.2/73 kontekstā, LBTU uzskata, ka jebkuras iestādes stratēģisko mērķu sasniegšana ir ilgtspējīgāka un produktīvāka, darbojoties efektīvā, uz iestādei uzdoto uzdevumu sasniegšanu vērstā sadarbībā, un aicina LVMI Silava, kopīgi ar LBTU un īpaši LBTU Meža un vides zinātņu fakultāti, aktualizēt savstarpējās sadarbības formas, sasniedzamos mērķus un uzdevumus, iespējams, slēdzot jaunu uz reālu sadarbību vērstu Sadarbības līgumu.

**Rektore Irina Arhipova**

*D. Krecu*

*daiga.krecu@lbtu.lv*